বিজেপি ছেড়ে দিলেন মুপ্পাভারাপু বেঙ্কাইয়া নাইডু। উপরাষ্ট্রপতি নির্বাচনে প্রার্থী হিসেবে মনোনয়ন জমা দেওয়ার আগে ছাড়লেন রাজনীতি। ছেড়েছেন মন্ত্রীপদ। দীর্ঘ ৪৫ বছরের রাজনৈতিক জীবনের ইতি। এ বার সাংবাধিনিক দায়িত্ব। আর সেই সময়ে পিছনের দিকে তাকিয়ে মন খারাপ হওয়া স্বাভাবিক। কিন্তু তার থেকেও বড় কারণে মাতৃবিয়োগের বেদনার কথা জানিয়েছেন মোদী, শাহর পছন্দের উপরাষ্ট্রপতি পদপ্রার্থী বেঙ্কাইয়া নাইডু।
সোমবার তাঁর নাম বিজেপির সংসদীয় দলের বৈঠকে চূড়ান্ত হওয়ার পরেই তিনি সে কথা জানিয়েছেন। বলেছেন, ছেলেবেলায় মাকে হারানোর পর বিজেপি নেতাদের হাত ধরেই তিনি বড় হয়েছেন। তাঁর কথায়, ‘বিজেপি আমার মাতৃসমা।’
অন্ধ্রপ্রদেশের বেঙ্কাইয়া ছেলেবেলা থেকেই রাষ্ট্রীয় স্বয়ংসেবক সঙ্ঘ (আরএসএস)-এর সঙ্গে যুক্ত হন। এর পরে ছাত্র সংগঠনের হাত ধরে রাজনীতিতে যোগ। ১৯৭৩ সালে অন্ধ্র বিশ্ববিদ্যালয়ের সংসদ সভাপতি। এর পরে একের পর এক দায়িত্ব পালন করে অন্ধ্রের রাজ্য সভাপতি থেকে সর্বভারতীয় সভাপতি হয়েছেন। বাজপেয়ী সরকার কিংবা মোদী সরকারের গুরুত্বপূর্ণ দায়িত্ব সামলেছেন। এ বার অন্য দায়িত্ব।

বাড়িতে মিষ্টিমুখ করাচ্ছেন স্ত্রী ঊষা। — পিটিআই
মঙ্গলবার তিনি বলেছেন, ‘‘ইচ্ছা ছিল ২০১৯ সালে নরেন্দ্র মোদীকে দ্বিতীয়বার ক্ষমতায় আসতে দেখার পরে রাজনীতি ছেড়ে সামাজিক কাজে যোগ দেব। এ কথা আগেই আমি অনেককে বলে রেখেছিলাম। কিন্তু ভাগ্য অন্য পথে নিয়ে গেল। তবে দলে আলোচনার পরে যে সিদ্ধান্ত নেওয়া হয় তাতে আমি সম্মতি দিয়েছি।’’

এই বিষয়ে অন্যান্য খবর

বেতন বাড়ছে রাষ্ট্রপতি, উপরাষ্ট্রপতির। এখন কত? কত হবে?


রাজনীতি ছাড়তেই হল তাঁকে। তবে মোদীকে দ্বিতীয় বার ক্ষমতায় ফেরানোর স্বপ্ন সম্ভব হওয়ার আগেই। এ নিয়ে কি কোনও ক্ষোভ রয়ে গেল বেঙ্কাইয়া নাইডুর? এমন জল্পনার সম্ভাবনা উড়িয়ে দিয়ে তিনি বলেছেন, ‘‘উপরাষ্ট্রপতির দায়িত্ব পালন করা একেবারে অন্য রকম কাজ। আশা করি ন্যায়ের পথে চলতে পারব।’’